A pax Jesús xin,
max tojcan bay tzalan Olivolak.
Ato yet max kꞌinibi aj yet junxa cꞌual,
max jay pax bay templo Dios junelxa.
A yet max jay tuꞌ,
masanil eb anima max jay cꞌatan.
Max ay chotan Cham cuyon eb.
Ay jun ix ix lanan wal mulji max michchaj elok,
cax max yiontek eb fariseo cꞌal eb meẍtol yin ley Moisés ix ix tuꞌ satak Jesús,
cꞌal satak eb ayicꞌ abxalwok bay Cham.
Cax max yalon eb bay Cham axca tiꞌ:
—Meẍtol,
a jun ix tiꞌ,
lanan wal mulji yet max ilchaj elok.
A ley Moisés chi aloni,
tol a eb ix ix caytuꞌ beybal axca tiꞌ,
yowalil chi kꞌokchꞌennelay cam eb.
Axa ach tiꞌ,
¿tzet cachi?
ẍi eb bay.
Palta tocꞌal max tzꞌak kꞌanlej eb axca tuꞌ,
yuj yakꞌlay porobal Cham yuj eb,
yujtol max yochej eb chi yakꞌ queja Cham.
A Cham xin,
tocꞌal max ay nojanok,
cax max tzꞌibli ay yetok yiximal kꞌab sat txꞌotxꞌ.
Axa kꞌanlen wal el eb bay tuꞌ axca tiꞌ:
—¿Tzet wal chi yun jun ti xin?
ẍi eb bay.
Yuj tuꞌ,
max aj wanok,
cax max yalon bay eb axca tiꞌ:
—Ta ay junok ex cꞌam jabok e mul,
aokab jun tuꞌ chi babji kꞌokon oc chꞌen chꞌen yin ix,
ẍi bay eb.
Max lajwi yalon axca tuꞌ,
max ay pax nojan junelxa,
cax max tzꞌibli ay junelxa sat txꞌotxꞌ.
A yet max xew yaben eb tzet max yal tuꞌ,
max naon ba junjun eb,
tol ay is mul eb.
Yuj tuꞌ xan junjunalxacꞌal max yun pax eb.
A eb ichamtak winak max babji yeltok,
cax tzakan yeltok eb achꞌej.
Txꞌoklilxacꞌal Jesús max can bay lecan oc ix ix tuꞌ.
Lajwi tu xin,
max aj wan Jesús.
Axa max yiloni,
txꞌoklilxacꞌal ix ix tuꞌ lecancan ocok;
max yalon bay ix axca tiꞌ:
—Txo ix,
¿baytal ay eb chach akꞌon queja tuꞌ?
¿Cꞌam mi junok eb max akꞌon low en?
ẍi bay ix.
—Cꞌamak Mamin,
cꞌam junok,
ẍi ix.
—Tamwal in cꞌapaxok,
maj wakꞌ low en.
Asiꞌ,
manchakxa a say a mul junelxa,
ẍi Jesús bay ix.)